अगर टिकट वितरण में शिवराज की पूरी तरह नहीं चली तो दूसरे नेताओं की भी नहीं चली. पार्टी के राष्ट्रीय महासचिव कैलाश विजयवर्गीय अपने बेटे को तो टिकट दिला ले गए, लेकिन अपना टिकट नहीं बचा पाए. लोकसभाध्यक्ष सुमित्रा महाजन अपने बेटे-बहू को टिकट नहीं दिला पाईं. 10 बार के विधायक पूर्व मुख्यमंत्री बाबूलाल गौर का टिकट कट गया और उनकी बहू कृष्णा गौर को भी तब टिकट मिल सका, जब उन्होंने पार्टी छोड़ने की धमकी दे दी. पूर्व मंत्री सरताज सिंह टिकट न मिलने पर कांग्रेस में चले गए और होशंगाबाद से कांग्रेस प्रत्याशी होंगे.